El crimene de agresion el ze uno dei crìmeni sul cuało ła Corte penałe internasionałe ła ga zurisdision in baze a cheło che ze sta stabiłio dal Statuto de Roma, e dai emandamenti de Kanpala del 2010, entrai in vigore partindo dal 17 de zugno del 2018: sti cuà i ze stai adotai dopo che ła definision de sto crìmene ła ze stada ojeto de tante revizion, reunion de alto liveło, confarense de esperti e sesion de l'Asenblea dei Stati Parte. Co ła so entrada in vigore, se conpleta l'atuasion del prinsìpio de derito internasionałe par el cuało łe persone considarae responsàbiłi par crìmeni de guera, crìmeni contro l'umanità, zenosìdio, gravi viołasion de łe Convension de Zinevra e crìmene de agresion łe ze sojete a l'asion soranasionałe de ła CPI. In baze a cheło che ze sta decidesto da ła Confarensa de revizion sul Statuto de Roma de ła Corte penałe internasionałe - che ła se ga avesto a Kampala, Uganda, dopo de ła decizion, adotada el 26 de novenbre del 2009, de l'otava sesion plenària de l'ASP - el crìmene de agresion el ze el crìmene che el prevede “la pianifegasion, ła preparasion, l'inìsio o l'ezecusion, da parte de na persona in grado de ezersitar efetivamente el controło o de derìzare l'asion pułìtega o miłitare de un Stato, de un ato de agrezion che, par el so caràtare, gravità e portada, ła costituise na manifesta viołasion de ła Carta de łe Nasion Unie”.